Eskom, munisipaliteit gooi modder | Netwerk24
Op reis deur 'n ander mens se gewone dag
Om te reis is sielsverruimend.
Otter se dapper reis 'n inspirasie
Die stigters van die Owl Rescue Centre in Hartbeespoortdam het saam 'n boek geskryf – nie oor 'n uil nie, maar 'n otter.
Fiat se Toro 'n fris kêrel
Terwyl die aandag vandeesweek op Hyundai se windmaker nuwe Santa Cruz-bakkie was, was dit gaaf om te sien wat elders in hierdie marksegment gebeur.
Eskom, munisipaliteit gooi modder
Deur Alet Van Der Walt 17 September 2020 21:00
'n Nuusberig dat die hooggeregshof hom beveel het om met die Matjhabeng-munisipaliteit te vergader is 'n leuen, het Eskom Donderdag gesê.
Die kragverskaffer het 'n bevel gekry om op die munisipaliteit se bankrekening beslag te lê waarna die munisipaliteit 'n hofaansoek gebring het.
Die hooggeregshof het Eskom op 10 September beveel om die bankrekening aan die munisipaliteit terug te gee, maar dat hy die aktes van 239 plase van die munisipaliteit as sekuriteit vir die skuld van R2,5 miljard mag hou.
Matjhabeng het volgens 'n mediaverklaring van Piet Botha, 'n DA-raadslid, Woensdag gesê die hooggeregshof in Bloemfontein het Eskom beveel om binne 21 dae in goeder trou met Matjhabeng te vergader.
Eskom sê egter die hof het nie so 'n bevel gemaak nie.
Bertus Maritz, regsadviseur van die munisipaliteit, het Donderdag gesê hy is verkeerd aangehaal.
Hy sê die munisipaliteit vra al lank vir 'n vergadering met Eskom, maar Eskom weier.
Lucian Companie van die regsfirma Phatsoane Henny, sê die munisipaliteit het nog nooit vir 'n vergadering gevra nie.
Botha het Woensdag gesê die party verwelkom die hofbevel dat Eskom nou gedwing word om die vrae en kwessies te beantwoord en uitsluitsel te gee oor sake waaroor hulle verskeie jare al weier om inligting aan die raad te verskaf.
Dit blyk egter dat die hofbevel, wat in Netwerk24 se besit is, Eskom nie beveel om enige vrae te beantwoord nie.
Stefanie Jansen van Rensburg, Eskom se woordvoerder in die Vrystaat, sê Eskom is geensins beveel om enige van die heffings te verduidelik nie, soos die DA of munisipaliteit beweer nie.
Jansen van Rensburg sê al Eskom se rekeninge gee 'n uiteensetting van die bedrae wat gehef word.
"Dit is in ooreenstemming met regulasies en normale sakepraktyk," sê sy.
Sy sê ook die munisipaliteit het ondanks onderhandelinge oor 'n lang tydperk nog nooit 'n dispuut met Eskom verklaar nie.
Jansen van Rensburg sê die koste wat Eskom verhaal waarna die DA in sy verklaring verwys, word in die maandelikse rekening uiteengesit en is deur Nersa goedgekeur.
Maritz sê Eskom verskaf aan woonbuurte onder munisipale beheer krag. Dit ontneem die munisipaliteit van 'n inkomstebron en lei daartoe dat mense nie vir ander dienste wil betaal nie.
Hy sê as die munisipaliteit die krag verskaf, het hy 'n hefboom waarmee hy inwoners kan dwing om ook vir ander dienste te betaal.
"Dié kwessie het dus ook veroorsaak dat ons miljarde aan water skuld."
Hieroor sê Eskom hy het al bewys gelewer dat hy in ooreenstemming met 'n ooreenkoms wat in 1994 aangegaan is, wel geld aan Matjhabeng oorbetaal.
Eskom sê hy het al aan die munisipaliteit gevra aan watter vereistes hy nie voldoen nie, maar Matjhabeng het nie hierop gereageer nie.
Maritz hou vol Eskom wil nie met die munisipaliteit vergader nie en sê die kragverskaffer skuld 265 munisipaliteite geld, en nie andersom nie.